<classify> Hayo yameelezwa na Katibu Bodi ya Filamu, Joyce Fisoo wakati akizungumza na gazeti hili kuhusu tishio la wasambazaji sinema kugoma kupeleka filamu kwa ukaguzi katika bodi hiyo na kulipa kodi ya TRA.Katika mkutano wa juzi, Chama cha Wasambazaji wa Filamu Tanzania TAFDA walisema kwamba kuanzia Julai mosi mwaka huu hawatapeleka filamu zao Bodi na kusitisha kununua stampu za kodi kutoka Mamlaka ya Mapato TRA.Walisema wameamua kufanya hivyo kwa kuwa kuna sinema nyingi kutoka nje ambazo ziko sokoni zikiwa hazikidhi matakwa ya kisheria, lakini hazikaguliwi.Fisoo alisema kuwa Bodi ya Filamu imekuwa ikifanya operesheni mbalimbali kwa ajili ya kukamata filamu ambazo hazipo kisheria na kuzichukulia hatua ziwe za ndani au za kutoka nje ya nchi.Alisema kwa mantiki hiyo, si kweli kuwa bodi yake haikagui filamu wala kukamata zinazoingia kinyemela na ambazo hazikidhi maadili kama chama hicho kinavyodai.Filamu za nje tunazikagua na tunazipa madaraja na zimefuata taratibu zote hivyo madai yao hayana ukweli kwani jitihada za serikali ni kuhakikisha hakuna filamu iliyo nje ya maadili itaonyeshwa hapa nchini, aliongeza Fisoo.Pamoja na kutoa ufafanuzi mbalimbali kuhusu sheria na taratibu za uingizaji, usajili na ukaguzi wa sinema nchini kwa mujibu wa sheria, katibu huyo alionya kwamba watu wasipofuata sheria, watachukuliwa hatua kali kwa mujibu wa sheria za filamu nchini Tanzania.Hata hivyo, alipoulizwa zaidi kuhusu mawasiliano na chama hicho alisema kwamba bodi hiyo haitambui uwepo wa chama hicho.Kwa kweli sina kumbukumbu zozote kuhusu chama hiki na hatukitambui. Chama tunachokitambua ni kimoja ambacho mwenyekiti wake ni Emmanuel Miyamba Pastor Myamba na sio chama kingine, alisema Fisoo.Alisema kama kuna matatizo yoyote kuhusu utekelezaji wa sheria ya filamu nchini, wahusika wanatakiwa kufikisha suala hilo Bodi au mamlaka ya juu kushughulikia, lakini si kutoa tishio.Pamoja na tishio la kutopeleka filamu bodi na kununua stempu za Mamlaka ya Mapato Tanzania, TRA, msemaji wa TAFDA Moses Mwanyilu ambaye alisema kwamba yeye ndiye mwenyekiti wa kikosi kazi wa chama hicho cha wasambazaji wa filamu, alisema kuna ufanisi mdogo wa stempu hizo kinyume na matarajio.Aidha, alidai kutokana na changamoto hizo maduka mengi yanauza filamu kutoka nje na kushuka kwa soko la filamu zinazozalishwa nchini.Nao watu wa TRA walipoulizwa kuhusiana na suala hilo na hasa madai kwamba walishaandikiwa barua na chama hicho kuhusiana na tishio hilo, Mkurugenzi wa Huduma na Elimu kwa Mlipa Kodi wa Mamlaka ya Mapato Tanzania TRA, Richard Kayombo walithibitisha kupokea barua hizo na kusema kuwa watazifanyia kazi.  <topic>: MICHEZO 